b'\n_START_ARTICLE_\nMetoklopramid\n_START_PARAGRAPH_\nMetoklopramid je zdravilna u\xc4\x8dinkovina, ki se uporablja predvsem pri te\xc5\xbeavah z \xc5\xbeelodcem in po\xc5\xbeiralnikom. Obi\xc4\x8dajno se uporablja za zdravljenje in prepre\xc4\x8devanje slabosti in bruhanja, pomo\xc4\x8d pri izpraznitvi \xc5\xbeelodca pri ljudeh z upo\xc4\x8dasnjenim praznjenjem \xc5\xbeelodca in pri gastroezofagealni refluksni bolezni. Uporablja se tudi za zdravljenje migrenskih glavobolov._NEWLINE_Med pogostimi ne\xc5\xbeelenimi u\xc4\x8dinki se pojavljajo ob\xc4\x8dutek utrujenosti ali nemira in driska. Med resnej\xc5\xa1e in redkej\xc5\xa1e ne\xc5\xbeelene u\xc4\x8dinke spadajo motnje gibanja, kot je tardivna diskinezija, nevrolepti\xc4\x8dni maligni sindrom in depresija. Zaradi te nevarnosti se priporo\xc4\x8da, da se zdravila ne jemlje dlje kot 12 tednov. Pri \xc5\xa1tudijah na nose\xc4\x8dnicah ni bilo dokazov o pove\xc4\x8danjem tveganju pri tej populaciji. Metoklopramid spada v skupino antagonistov dopaminskih receptorjev._NEWLINE_Leta 2012 je bil metoklopramid med stotimi najve\xc4\x8dkrat predpisanimi u\xc4\x8dinkovinami v Zdru\xc5\xbeenih dr\xc5\xbeavah Amerike. Nahaja se tudi na seznamu naju\xc4\x8dinkovitej\xc5\xa1ih varnih zdravil Svetovne zdravstvene organizacije, ki so nujno potrebna v zdravstvenem sistemu. Na voljo je kot generi\xc4\x8dno zdravilo. Prodajni stro\xc5\xa1ki v dr\xc5\xbeavah v razvoju od leta 2014 zna\xc5\xa1ajo 0,003 do 0,08 dolarja na tableto, kar mese\xc4\x8dno v ZDA znese manj kot 25 dolarjev.\n_START_SECTION_\nSlabost\n_START_PARAGRAPH_\nMetoklopramid se obi\xc4\x8dajno uporablja za zdravljenje slabosti in bruhanja, ki se pojavita zaradi uremije, bolezni zaradi sevanja, raka in u\xc4\x8dinkov kemoterapije, oku\xc5\xbebe in zdravil, ki lahko povzro\xc4\x8dajo bruhanje (so emetogena). Primeren je tudi kot druga izbira za zdravljenje hiperemeze gravidarum pri nose\xc4\x8dnicah, ki se ka\xc5\xbee kot huda slabost in bruhanje. Preventivno se lahko uporabi tudi pri prevozu ljudi, ki so spinalno imobilizirani in pri zavesti.\n_START_SECTION_\nMigrena\n_START_PARAGRAPH_\nPri migrenskih glavobolih se lahko metoklopramid uporablja v kombinaciji s paracetamolom (acetaminofenom) ali v kombinaciji z aspirinom.\n_START_SECTION_\nGastropareza\n_START_PARAGRAPH_\n\xc5\xa0tudije so pokazale njegovo u\xc4\x8dinkovitost pri gastroparezi, to je slabem praznjenju \xc5\xbeelodca. Leta 2010 ga je zdru\xc5\xbeenje FDA potrdilo kot prvo in edino zdravilno u\xc4\x8dinkovino, ki se lahko uporabi pri tem stanju._NEWLINE_Uporablja se tudi pri gastroezofagealni refluksni bolezni.\n_START_SECTION_\nLaktacija\n_START_PARAGRAPH_\nOpravljajo se \xc5\xa1tudije o vplivu metoklopramida na pove\xc4\x8dano proizvodnjo materinega mleka, vendar zaenkrat ka\xc5\xbee, da je njegova u\xc4\x8dinkovitost slaba. Vpra\xc5\xa1ljiva je tudi varnost uporabe te u\xc4\x8dinkovine pri doje\xc4\x8dih materah.\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nPogosti ne\xc5\xbeeleni u\xc4\x8dinki, ki se pojavijo pri zdravljenju z metoklopramidom, sta nemir (akatizija) in osrednja distonija. Redki ne\xc5\xbeeleni u\xc4\x8dinki so povi\xc5\xa1an (hipertenzija) ali zni\xc5\xbean (hipotenzija) krvni tlak, hiperprolaktinemija, ki vodi v galaktorejo, zaprtje, depresija, glavobol in ekstrapiramidni u\xc4\x8dinki, kot je okulogirna kriza. Redki, vendar resni ne\xc5\xbeeleni u\xc4\x8dinki vklju\xc4\x8dujejo agranulocitozo, supraventrikularno tahikardijo, hiperaldosteronizem, nevrolepti\xc4\x8dni maligni sindrom, akatizijo in tardivno diskinezijo._NEWLINE_Metoklopramid je ena izmed zdravilnih u\xc4\x8dinkovin, ki lahko najpogosteje povzro\xc4\x8di motnje gibanja. Tveganje za ne\xc5\xbeelene u\xc4\x8dinke na ekstrapiramidnem sistemu je ve\xc4\x8dje pri osebah, mlaj\xc5\xa1ih od 20 let, in pri bolnikih, ki jemljejo ve\xc4\x8dje odmerke ali ga u\xc5\xbeivajo dlje \xc4\x8dasa. Tardivna diskinezija je lahko pri nekaterih ljudeh vztrajna in nepovratna. Pogosteje se pojavi pri tistih, ki so jemali metoklopramid ve\xc4\x8d kot tri mesece. Posledi\xc4\x8dno Ameri\xc5\xa1ka agencija za prehrano in zdravila (FDA) priporo\xc4\x8da uporabo metoklopramida za kratkotrajno zdravljenje, po mo\xc5\xbenosti manj kot 12 tednov. Leta 2009 je FDA proizvajalcem naro\xc4\x8dila, naj na embala\xc5\xbei ozna\xc4\x8dijo povi\xc5\xa1ano tveganje za tardivno diskinezijo pri kroni\xc4\x8dni uporabi oziroma pri uporabi visokih odmerkov._NEWLINE_Distoni\xc4\x8dne reakcije lahko zdravimo z benzatropinom, difenhidraminom, triheksifenidilom ali prociklidinom. Ponavadi daje najbolj\xc5\xa1e rezultate difenhidramin, ki se ga injicira intramuskularno. Zdravila iz skupine benzodiazepinov lahko pomagajo, vendar so koristi ponavadi skromne, stranski u\xc4\x8dinki sedacije in \xc5\xa1ibkosti pa so lahko problemati\xc4\x8dni._NEWLINE_V nekaterih primerih je bila akatizija kot posledica aplikacije metoklopramida neposredno povezana s hitrostjo infundiranja, kadar se je zdravilo dalo intravensko. Ne\xc5\xbeeleni u\xc4\x8dinki so bili ponavadi vidni v prvih 15 minutah po odmerku metoklopramida.\n_START_SECTION_\nPrevidnost in kontraindikacije\n_START_PARAGRAPH_\nMetoklopramid je potrebno previdno uporabljati pri Parkinsonovi bolezni, saj lahko kot antagonist dopamina \xc5\xa1e poslab\xc5\xa1a simptome. Dolgotrajni uporabi se je potrebno izogibati pri bolnikih s klini\xc4\x8dno depresijo, saj lahko poslab\xc5\xa1a du\xc5\xa1evno stanje. Metoklopramid je kontraindiciran tudi pri ljudeh s sumom na obstrukcijo \xc4\x8drevesja in epilepsijo, \xc4\x8de so bili v preteklih treh ali \xc5\xa1tirih dneh operirani na \xc5\xbeelodcu, \xc4\x8de so kdajkoli krvaveli iz njega, imeli blokado ali perforacijo \xc5\xbeelodca, pri feokromocitomu in pri novorojen\xc4\x8dkih._NEWLINE_Pri uporabi antagonistov dopamina za zdravljenje bruhanja je potrebno pozorno spremljati ljudi z anamnezo motnje aktivnosti in pozornosti, sindroma nemirnih nog, hiperprolaktinemije in Parkinsonove bolezni. Ljudem, ki jemljejo antipsihotike, se uporaba metoklopramida odsvetuje._NEWLINE_Evropska agencija za zdravila je leta 2011 preverila varnost zdravila in naro\xc4\x8dila, da se ga ne sme predpisovati v velikih odmerkih, za obdobja, dalj\xc5\xa1a od pet dni in otrokom, ki so mlaj\xc5\xa1i od enega leta. Predlagali so tudi omejitev njegove uporabe pri starej\xc5\xa1ih otrocih, in sicer za zdravljenje slabosti in bruhanja po kemoterapiji ali operacije le v primeru, da druge u\xc4\x8dinkovine niso pomagale. Za odrasle so priporo\xc4\x8dili, da se uporaba omeji na zdravljenje migrene in slabosti po kemoterapiji ali operaciji.'